Centurion-tiener weer terug by die huisWilmarie van Wyk. Wilmarie van Wyk (17), ŉ jong epilepsielyer van Centurion wat Maandag verdwyn het, is Dinsdagmiddag veilig en ongedeerd in Pretoria opgespoor. Maroela Media het vroeër berig Van Wyk, ŉ graad 11-leerling aan die Hoërskool Uitsig, was nie Maandag by die skool nie, aangesien sy glo siek was en afgeboek is. Sy is vir die laaste keer tussen 10:00 en 12:00 gesien. ŉ Veiligheidswag het glo gesien toe sy te voet haar ouerhuis in die veiligheidskompleks in Amberfields Heights verlaat het. Haar gesin was rasend van bekommernis aangesien hulle nie seker was of sy haar nodige epilepsie-medikasie by haar gehad het nie. Pierre Viviers, voorsitter van die Wierdabrug Sektor 2 se gemeenskapspolisiëringsforum (GPF), het Woensdag aan Maroela Media gesê as deel van die poging om haar op te spoor, is plakkate met haar inligting wyd versprei. “Ons was besig met ŉ soekgeselskap in Centurion toe vriende van Wilmarie, wat in Danville in die weste van Pretoria woon, ons gebel het om te sê sy is daar,” het Viviers gesê. “Ons het haar gaan haal en sy is nou veilig in haar ma se sorg.” Viviers het gesê sowat 40 mense en ander rolspelers het Dinsdagmiddag opgeruk om na Van Wyk te help soek. Hy het lede van die Wierdabrug GPF, Lyttelton GPF, Centurion Concerned Citizens (CCC), Off-road Search and Rescue, en Centurion se inwoners vir hul hulp en samewerking bedank. “Ek is so dankbaar vir almal van Centurion wat dadelik bereid was om te help,” het Wilma van Wyk, Wilmarie se ma, aan Maroela Media gesê. “Ons bly nog nie lank in Centurion nie, maar soveel mense het ons in hierdie moeilike tyd bygestaan. Ek is so dankbaar my kind is veilig.”